………napirend

**ELŐTERJESZTÉS**

**a Képviselő-testület 2021. december 16-i rendes ülésére**

**Tárgy: Döntés a II. kerület közterületein található fák nyilvántartását szolgáló fakataszter frissítésének és a Budapest Fatár adatbázisához történő csatlakozásának szándékáról**

**Készítette:** ………………………………...

Pogány Norbert

környezetvédelmi osztályvezető s.k.

**Egyeztetve:** ………………………………….

dr. Varga Előd Bendegúz

alpolgármester

**Látta**: ………………………………….

dr. Szalai Tibor

jegyző

…………………………………….

dr. Silye Tamás

jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

Budapest közterületeit járva sokakban felmerülnek egyes fákkal, kapcsolatos kérdések: vajon milyen fát látunk, mennyi idős lehet, van-e különleges története, és egyáltalán: mennyit ér az a bizonyos fa?

A BP Fatár megalkotói az INFO-GARDEN Kft. felismerve ezen adatok, információk összegyűjtésének, kezelésének hiányát nyújt megoldást a BP Fatár alkalmazással.

Természetesen a BP Fatár applikáció térképes felületén böngészve nem csak az érdeklődő civilek, hanem a szakmai felhasználók is minden olyan információhoz hozzájuthatnak, ami a fák, fasorok kezeléséhez, vagy annak előretervezéséhez szükséges.

Jelenleg a BP Fatár tartalmazza a FŐKERT által kezelt területeket, fák és fasorok adatlapjait, kiegészülve a VI. XIII. és a XIV. kerületek zöld kataszterével.

A fakataszterben jelenleg több mint 136.000 db fa adatlapja érhető el, köztük 100 nevezetes fáé is, melyeknek rövid története is olvasható a felületen. A parkkataszterben a kiemelt fővárosi parkok közel 4.5 millió négyzetméteres zöldterületének 85.000 élő és élettelen objektumával találkozhatunk: a gyepektől a közműveken át, egészen a sakkasztalokig. A 38 felsorolt védett terület mindegyikéről rövid összefoglalást olvasható az adatlapon. A három kerület további 3.4 millió négyzetméter zöldfelületével együtt már közel 8 millió négyzetmétert ölel fel az online leltár.

Az applikációban való keresés a menürendszerben, a térképen, vagy akár a saját tartózkodási helyünk GPS jele alapján is lehetséges. A keresés során megnyitható adatlapokon az is látszik, hogy az adott objektum kinek a kezelésében áll, ezt az “adatkezelő” sorban ellenőrizhetik a felhasználók.

Budapest Főváros II. Kerületi Önkormányzata a KMOP-3.3.4/C-2008-0006 számú projektjének keretében környezetvédelmi célú informatikai fejlesztést valósított meg. E fejlesztés keretében készült el az akkori állapotokat rögzítő fakataszter.

Természetesen a csatlakozás elengedhetetlen feltétele, hogy a II. kerületet érintően rendelkezzünk egy naprakész zöldfelületi kataszterrel. Ehhez elsősorban a korábbi adatállomány felülvizsgálata, továbbá frissítése szükséges.

Kérem a Tisztelt Képviselő-testületet, hogy a határozat javaslatot szíveskedjen megtárgyalni.

**H a t á r o z a t i j a v a s l a t**

Budapest Főváros II. Kerületi Önkormányzat Képviselő-testülete csatlakozási szándékát fejezi ki az INFO-GARDEN Kft. által működtetett BP Fatár adatbázishoz, és egyúttal felkéri a Polgármestert, hogy indítsa el a csatlakozáshoz szükséges Budapest II. kerületi fakataszter felülvizsgálatát, ennek befejezését követően pedig a csatlakozási megállapodást terjessze a Képviselő-testület elé.

**Felelős:** Polgármester

**Határidő:** 2023. december 31.

*(A határozat meghozatalához egyszerű többségű szavazati arány szükséges.)*

B u d a p e s t, 2021. december 07.

**Őrsi Gergely**

**polgármester**